

בס"ד

בס"ד

פרשת ויחי, תשפ"ב, מספר 1449

**חכמתו של יעקב ותבונתו של יוסף –**

**עיון בבקשת יעקב להיקבר במערת המכפלה**

**משה וילינגר**

בקשת יעקב להיקבר בארץ ישראל, במערת המכפלה, מופיעה בפרשתנו שלוש פעמים. פעמיים מפיו של יעקב ופעם אחת מפיו של יוסף. קריאה מדוקדקת של כל אחת מהבקשות מלמדת על פער בולט וניכר לעין בין הבקשות, שניתן להסבר ע"י בחינת הצדדים לשיחה. עיון בדיאלוג השונה מלמד על תבונתו של יעקב כשהוא פונה בערוב ימיו בבקשה להיקבר במערת המכפלה, ועל חוכמתו של יוסף בפנייתו לבית פרעה לקיים את השבועה שנשבע לאביו.

בקשת יעקב הראשונה מופנית ליוסף, וזו לשונה:

וַיִּקְרְבוּ יְמֵי יִשְׂרָאֵל לָמוּת וַיִּקְרָא לִבְנוֹ לְיוֹסֵף וַיֹּאמֶר לוֹ אִם נָא מָצָאתִי חֵן בְּעֵינֶיךָ שִׂים נָא יָדְךָ תַּחַת יְרֵכִי וְעָשִׂיתָ עִמָּדִי חֶסֶד וֶאֱמֶת אַל נָא תִקְבְּרֵנִי בְּמִצְרָיִם. וְשָׁכַבְתִּי עִם אֲבֹתַי וּנְשָׂאתַנִי מִמִּצְרַיִם וּקְבַרְתַּנִי בִּקְבֻרָתָם, וַיֹּאמַר אָנֹכִי אֶעֱשֶׂה כִדְבָרֶךָ. וַיֹּאמֶר הִשָּׁבְעָה לִי, וַיִּשָּׁבַע לוֹ וַיִּשְׁתַּחוּ יִשְׂרָאֵל עַל רֹאשׁ הַמִּטָּה (בר' מז:כט-לא).

יעקב בוחר בתחילה לפנות לבנו יוסף בבקשתו להיקבר במערת המכפלה, ובפיו תחנונים: "**אִם נָא מָצָאתִי חֵן בְּעֵינֶיךָ**" ו-"**עָשִׂיתָ עִמָּדִי חֶסֶד וֶאֱמֶת**". יחד עם זאת, בקשת יעקב אינה מותירה מקום לספק; הוא נחוש בדעתו, ומבקש שיוסף יתחייב בפניו בשבועה, תוך נקיטה במעשה סמלי של אחיזה בירכו.[[1]](#footnote-1)

יעקב פונה באופן ברור ליוסף, בעל המעמד והשררה, ואינו פונה לאחי יוסף שאינם בעלי מעמד במצרים. מעמדו של יוסף בבית פרעה, וכפועל יוצא יכולתו להוציא לפועל את בקשת יעקב, מסבירה את בחירתו לפנות ליוסף תחילה.[[2]](#footnote-2)

יעקב ראה לנכון להביא בפני יוסף שני טעמים לבקשתו. הראשון והמרכזי – רצונו שלא להיקבר במצרים.[[3]](#footnote-3) הוא הדגיש זאת פעמיים: "**אַל נָא תִקְבְּרֵנִי בְּמִצְרָיִם**", ובהמשך "**וּנְשָׂאתַנִי מִמִּצְרַיִם**". ההסבר הנוסף שהציג יעקב הוא רצונו להיקבר עם אבותיו. הוא אינו מפרט שברצונו להיקבר במערת המכפלה (ועל כך נרחיב בהמשך), אולם כוונתו ברורה.

בהמשך פנה יעקב בבקשתו לאחי יוסף, וההבדל בין הבקשות ניכר ובולט:

וַיְצַו אוֹתָם וַיֹּאמֶר אֲלֵהֶם אֲנִי נֶאֱסָף אֶל עַמִּי קִבְרוּ אֹתִי אֶל אֲבֹתָי אֶל הַמְּעָרָה אֲשֶׁר בִּשְׂדֵה עֶפְרוֹן הַחִתִּי. בַּמְּעָרָה אֲשֶׁר בִּשְׂדֵה הַמַּכְפֵּלָה אֲשֶׁר עַל פְּנֵי מַמְרֵא בְּאֶרֶץ כְּנָעַן אֲשֶׁר קָנָה אַבְרָהָם אֶת הַשָּׂדֶה מֵאֵת עֶפְרֹן הַחִתִּי לַאֲחֻזַּת קָבֶר. שָׁמָּה קָבְרוּ אֶת אַבְרָהָם וְאֵת שָׂרָה אִשְׁתּוֹ שָׁמָּה קָבְרוּ אֶת יִצְחָק וְאֵת רִבְקָה אִשְׁתּוֹ וְשָׁמָּה קָבַרְתִּי אֶת לֵאָה. מִקְנֵה הַשָּׂדֶה וְהַמְּעָרָה אֲשֶׁר בּוֹ מֵאֵת בְּנֵי חֵת. וַיְכַל יַעֲקֹב לְצַוֹּת אֶת בָּנָיו וַיֶּאֱסֹף רַגְלָיו אֶל הַמִּטָּה וַיִּגְוַע וַיֵּאָסֶף אֶל עַמָּיו (בר' מט:כט-לג).

בדבריו אל יוסף דרש יעקב שיוסף יישבע לו, אך כאשר פנה לאחי יוסף, הוא פנה אליהם בציווי בלבד ללא דרישת שבועה. בהקשר זה מעניין לשים לב, שיעקב פנה לבניו רק לאחר שסיים לברכם, בניגוד לפנייתו ליוסף שנעשתה לפני שבירך את ילדיו.[[4]](#footnote-4)

ההבדל בין הצורה שבה פנה יעקב ליוסף לבין הצורה שבה פנה אל האחים בולט במיוחד כאשר בוחנים את הנימוק לבקשה שמטעים יעקב. בעוד שבפני יוסף הדגיש יעקב את רצונו שלא להיקבר במצרים דווקא, ואת רצונו להיקבר עם אבותיו, בפנייתו לבניו האחרים ההסבר הראשון והמרכזי נעדר. כמו כן, כאשר הטעים יעקב את רצונו להיקבר עם אבותיו, הוא פירט בפרטי פרטים את מקום הקבורה במערת המכפלה, והוסיף שבדומה לקבורת אברהם לצד שרה וקבורת יצחק לצד רבקה, ברצונו להיקבר לצד לאה. נדמה שברור מדוע בחר יעקב שלא לפרט בפני יוסף את רצונו להיקבר לצד לאה, והסתפק באמירה שברצונו לשכב עם אבותיו. אופן ניסוח הבקשה בפני יוסף מלמד, שהעובדה שרחל לא נקברה במערת המכפלה נמצאת בתודעתו של יעקב, ומסיבה זו אף הרגיש צורך להתנצל לפני יוסף ולהסביר לו שנסיבות הזמן והמקום הם שגרמו לקבורת אימו בדרך בית לחם (בר' מח:ז).[[5]](#footnote-5) עובדה זו יש בה כדי להסביר את ניסוח פנייתו אל יוסף בלשון תחנונים ואת בקשתו ל"חֶסֶד וֶאֱמֶת". נוסיף, כי בדברי יעקב לבניו ניכרת העובדה שיש כנראה תמימות דעים ואינטרסים זהים בין רצונו של יעקב להיקבר לצד לאה אשתו ובין רצונם של מרבית אחי יוסף שאביהם ייקבר דווקא לצד לאה אימם.[[6]](#footnote-6) אולי מסיבה זו יעקב אינו מבקש שהאחים יישבעו לו לקיום בקשתו.[[7]](#footnote-7)

ייתכן שדברים אלה מסבירים גם מדוע יעקב אינו טורח להציג בפני בניו את ההסבר הראשון והמרכזי שהוצג בפני יוסף: רצונו שלא להיקבר על אדמת מצרים. מבחינת יעקב, הנימוק הזה אינו נדרש כלל ביחס לאחים, שבשלב זה טרם נטמעו במצרים והרגישו בה כזרים.[[8]](#footnote-8) לעומת זאת, יעקב היה צריך להסביר דווקא ליוסף את רצונו שלא להיקבר על אדמת מצרים, מאחר שבעמדת מנהיגותו של יוסף בצמרת המצרית היה הוא חשוף במיוחד לסכנת ההתבוללות.[[9]](#footnote-9) למעשה, באמצעות ההסבר הזה ביקש יעקב להעביר ליוסף מסר על חשיבות הארץ והצורך לשוב אליה.

בקשת יעקב להיקבר במערת המכפלה מופיעה בפעם השלישית והאחרונה מפיו של יוסף:

וַיַּעַבְרוּ יְמֵי בְכִיתוֹ וַיְדַבֵּר יוֹסֵף אֶל בֵּית פַּרְעֹה לֵאמֹר אִם נָא מָצָאתִי חֵן בְּעֵינֵיכֶם דַּבְּרוּ נָא בְּאָזְנֵי פַרְעֹה לֵאמֹר. אָבִי הִשְׁבִּיעַנִי לֵאמֹר הִנֵּה אָנֹכִי מֵת בְּקִבְרִי אֲשֶׁר כָּרִיתִי לִי בְּאֶרֶץ כְּנַעַן שָׁמָּה תִּקְבְּרֵנִי, וְעַתָּה אֶעֱלֶה נָּא וְאֶקְבְּרָה אֶת אָבִי וְאָשׁוּבָה. וַיֹּאמֶר פַּרְעֹה עֲלֵה וּקְבֹר אֶת אָבִיךָ כַּאֲשֶׁר הִשְׁבִּיעֶךָ (בר' נ:ד-ו).

כאשר בוחנים את ההסברים שיוסף מציג בפני בית פרעה, ההבדל בין בקשת יעקב מיוסף לבקשה זו ניכר לעין. הנימוק המרכזי של יעקב שלא להיקבר באדמת מצרים עשוי היה להעליב את פרעה, וברור ליוסף שפרעה לא יגלה אוזן קשבת לנימוק שכזה. ההסברים שיוסף מציג בפני בית פרעה הם השבועה שהשביעו אביו, ובקשתו להיקבר בקבר שכרה בארץ כנען. באשר להסבר השני מעניין לשים לב שיוסף בחר שלא להסביר לבית פרעה שאביו ביקש להיקבר לצד אבותיו (ואשתו). יוסף מסתיר גם את המיקום המדויק של מקום הקבורה, ומסתפק באמירה שהקבר נכרה בארץ כנען. אולי חשש שפרטים אלה עלולים לגרום לפרעה להורות להוריד את עצמות אבותיו של יעקב למצרים. יוסף בחר להציג את בקשת יעקב כבקשה שאין לה כל פתרון, אלא להיקבר בקבר שכרה יעקב עוד קודם שירד למצרים.

בנוסף, הדגשת יוסף את העובדה שיעקב תיקן לעצמו קבר עוד בחייו, שבו הוא ביקש להיקבר, עשויה גם היא לעורר סימפטיה מצד פרעה, שכן גדולי מצרים היו מתקינים לעצמם בית קבר עוד בימי חייהם.[[10]](#footnote-10) בסוף פנייתו ביקש יוסף להדגיש שבכוונתו לשוב למצרים, כדי להסיר כל ספק על המשך נאמנותו לבית פרעה. פרעה התרצה לבקשה, אולם נדמה שהתורה מבקשת להדגיש כי הסיבה לכך היא העובדה שיוסף נשבע לאביו, ולא סיבה אחרת.[[11]](#footnote-11)

ההבדלים בין הניסוחים מלמדים על חוכמת יעקב ותבונת יוסף בהשמעת בקשותיהם בפני העומד מולם. הדברים הם אולי בבחינת תיקון ליעקב אשר לא היה רגיש דיו לעמוד על טיב היחסים בין יוסף ואחיו, ובחר שלא לנקוט בצעד כלשהו בעניין זה (בר' לז:יא). כעת הוא הבין את הצורך להפריד בין יוסף לבין אחיו בבקשתו ובברכותיו. ויוסף – כנער לא ברר את מילותיו ואף ננזף על כך על-ידי אביו (בר' לז:י), אך עתה, כאשר הוא ממלא תפקיד שלטוני במצרים, הוא יודע להתנהג כדיפלומט ולברור את מילותיו במטרה להגשים את שבועתו לאביו.

**דף שבועי, גיליון 1449, ויחי, תשפ"ב**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: dafshv@mail.biu.ac.il

ניתן לפנות לכתובת זו ולקבל את הדף מדי שבוע בדוא"ל.

 [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \* עו"ד משה וילינגר עובד בפרקליטות המדינה, בעל תואר ראשון ושני במשפטים באוניברסיטת בר- אילן.

\*\* המאמר מוקדש לע"נ ר' יוסף רפאל חיים בן שמואל ומרים גיטל למשפחת איצקוביץ ור' יוסף בן ר' חיים ויענטע למשפחת הרטמן.

מעל פעולות סמליות המתלוות לשבועה ראו **אנציקלופדיה מקראית** ערך "שבועה" חלק ז' בעמ' 486. נעיר בהקשר זה, כי בניגוד לעבד אברהם, שהתורה מפרטת שהניח את ידו תחת ירך אברהם (בר' כ:ד:ט), אצל יוסף מתואר שהוא נשבע מבלי לשים את ידו תחת ירך אביו. וראו את פירוש הנצי"ב על אתר. [↑](#footnote-ref-1)
2. **בראשית רבה** (וילנא) פרשת ויחי פרק ה. [↑](#footnote-ref-2)
3. באשר לסיבת בקשתו של יעקב שלא להיקבר במצרים ראו **רש"י** על אתר, ובאשר לרצונו להיקבר בארץ ישראל ראו ד"ר אלכסנדר קליין "וקברתני בקבורתם" **דף שבועי** לפרשת ויחי תשס"ו (מס' 635). [↑](#footnote-ref-3)
4. על המבנה הספרותי של הפסוקים ומשמעות הקשר בין בקשתו של יעקב להיקבר בארץ ובין ברכת בניו ראו: ד"ר מרדכי סבתו, "הקבורה והברכה" **דף שבועי** לפרשת ויחי תשס"ט (מס' 791). [↑](#footnote-ref-4)
5. פירוש **הריב"א** על בר' פרק מ"ח. [↑](#footnote-ref-5)
6. מרבית ילדיו של יעקב נולדו מלאה (ראובן, שמעון, לוי, יהודה, יששכר, זבולון ודינה) ושפחתה זלפה (גד ואשר) למול רחל (יוסף ובנימין) ושפחתה בלהה (דן ונפתלי). [↑](#footnote-ref-6)
7. ניתן גם להציע שיעקב בוחר שלא להשביע את בניו, מאחר שהם נעדרי כוח למלא אחר הבקשה, והוא בוחר להשביע דווקא את יוסף, בעל הסמכות והיכולת למלא את בקשתו. [↑](#footnote-ref-7)
8. יעקב ירד למצרים יחד עם משפחתו בגיל 130 ונפטר בגיל 147. מדובר אם כן בסה"כ ב-17 שנים שבהם חיו אחי יוסף במצרים. [↑](#footnote-ref-8)
9. ד"ר דוד הנשקה, "מה עניין קבר רחל לצוואת יעקב", **דף שבועי** לפרשת ויחי תשנ"ז (מס' 164). [↑](#footnote-ref-9)
10. ראו פירושו של יהודה קיל על בר' נ:ו בסדרת **דעת מקרא**, ירושלים תשנ"ז. [↑](#footnote-ref-10)
11. נתן אביעזר, "אַל נָא תִקְבְּרֵנִי בְּמִצְרָיִם", **דף שבועי** לפרשת ויחי תשע"ג (מס' 998). לדעתו, פרעה לא יכול היה להבין את הנימוקים של יעקב, ולכן דווקא השבועה שנשבע יוסף לאביו היא זו שגרמה בסופו של דבר לקיום בקשתו של יעקב. ראו גם את דברי הרמב"ן על בר' מז:לא. הרמב"ן מפרש שיעקב ביקש מיוסף להישבע לא מפני שחשד בו שלא יקיים את בקשתו, אלא כדי לחזק את העניין בעיני פרעה, וכדי לגרום ליוסף להשתדל יותר מפני השבועה. [↑](#footnote-ref-11)